Molefe dán in hof oor ‘onregmatige pensioen’Brian Molefe Foto: ANA Die vakbond Solidariteit se saak oor die terugbetaling van die onregmatige pensioen wat Brian Molefe, voormalige uitvoerende hoof van Eskom, ontvang het, word van 29 November tot 1 Desember in die Noord-Gautengse hooggeregshof aangehoor. Volgens Anton van der Bijl, hoof van Solidariteit se Sentrum vir Billike Arbeidspraktyke, het Molefe se aanvanklike vroeë aftrede en die daaropvolgende pensioenuitbetaling nie regmatig of binne die raamwerk van Eskom se pensioen- en voorsorgfonds plaasgevind nie. “Ons eis dat Molefe alle pensioenuitbetalings en -voordele wat aan hom toegestaan is terugbetaal,” het Van der Bijl gesê. Van der Bijl verduidelik voorts dat Solidariteit Molefe en die Eskom-raadslede as respondente tot die saak gevoeg het, sodat hulle in hul persoonlike hoedanigheid aanspreeklik gehou kan word vir die vakbond se regskoste.